Steeds geen teken van 6-jarige na ontvoering‘n Grootskaalse soektog is na Amy-Leigh de Jager (6) aan die gang nadat sy klaarblyklik ontvoer is. (Foto: Facebook) Die Gautengse polisie sê hulle ondersoek ŉ saak van ontvoering nadat vier mans vanoggend met die sesjarige Amy-Leigh de Jager voor haar skool in Vanderbijlpark weggejaag het. Ten spyte van gerugte dat Amy-Leigh gevind is, was daar ŉ kort ruk gelede nog geen spoor van haar nie. Kapt. Kay Makhubela, Gautengse polisiewoordvoerder, het gesê vier mans het Amy-Lee omstreeks 08:00 by haar ma gegryp, nadat dié haar by die Laerskool Kollegepark gaan aflaai het. Die ontvoerders het ŉ vyfjarige seuntjie, klaarblyklik Amy-Leigh se boetie, uit die pad gestamp en met Amy-Lee in die wit Toyota Fortuner weggejaag. Die presiese omstandighede rakende die voorval is nog nie duidelik nie. Die polisie het enigeen met inligting oor die voorval gevra om die naaste polisiekantoor te kontak, of die polisie se Stop Misdaad-nommer te bel by 08600 10111. Nuus oor Amy-Leigh se verdwyning het binne minute soos ŉ veldbrand op sosiale media versprei, met duisende mense wat reeds inligting oor die soektog na haar gedeel het. Honderde boodskappe en gebede is ook aan die meisie se familie opgedra. Die Laerskool Kollegepark het nuus oor Amy-Leigh se verdwyning op sy Facebook-blad gedeel en later nóg ŉ plasing gedoen dat die kinders veilig in hulle klasse is. Die skool se telefoonlyne is buite werking weens ŉ kragonderbreking in die gebied. Makhubela het gesê ŉ grootskaalse soektog is na Amy-Leigh van stapel gestuur en alle leidrade word opgevolg.